OIKEUSHALLINNON HENKILÖKUNTA OHK ry
PERSONALFÖRENINGEN vid JUSTITIEFÖRVALTNINGEN PJF rf

					28.12.2006

Oikeusministeriö

PL 25
00023 VALTIONEUVOSTO

Viite:		Summaaristen asioiden kehittämistyöryhmän mietintö 10.10.2006

Oikeushallinnon Henkilökunta OHK ry / Personalföreningen vid
Justitieförvaltningen PJF rf (myöhemmin OHK ry) esittää lausuntonaan  seuraavaa:

Summaaristen asioiden kehittämiseksi esitetyt perusteet ovat suurelta osin kiistattomia ja ymmärrettäviäkin. Työryhmän mietintö on otettu erittäin positiivisesti vastaan.

Muutoksia ei tule kuitenkaan tehdä vain muutoksen vuoksi, vaan jokaiselle ehdotukselle pitää olla selkeät ja hyväksyttävissä olevat perusteet. Henkilöstövähennyksiin voidaan mennä vain, jos todellisia työntekemisen vähennyksiä löytyy ja silloinkin vain luonnollisen poistuman kautta tulleet vähennykset ovat hyväksyttävissä.

OHK ry:n huoli kohdistuu isoihin virastoihin, joista vähennykset tullaan tekemään, koska pienistä virastoista useinkaan ei voida vähentää henkilöstöä viraston haavoittuvuuden vuoksi. Laskelmat oli OHK ry:n käsityksen mukaan tehty henkilöstön yhteismääristä koko maassa ja siksi laskennallinen henkilöstön vähentämisen määrä on ylimitoitettu.

Oikeusministeriön tuottavuusohjelma tuo uusia haasteita virastoille sekä henkilöstölle. Onko mahdollista mukautua vaadittaviin säästövaatimuksiin ja työn tuottavuuden parantamisvaatimuksiin niin, että työntekijät jaksavat työssään vielä 5-10 vuodenkin kuluttua?

Summaaristen asioiden ruuhkautuminen joihinkin isoihin virastoihin helpottuu, jos töiden tasaamiseksi summaarisia asioita voidaan siirtää muihinkin käräjäoikeuksiin, huomioiden kuitenkin vastaanottavan viraston henkilöstön kuormitus. Asiakkaan näkökulmasta asialla ei liene merkitystä, koska riitautuessa summaarinen asia siirretään forum-säännöksen mukaisesti vastaajan kotipaikan käräjäoikeuteen.

Postitiedoksianto tavallisena kirjeenä lyhentää käsittelyaikoja ja helpottaa käsittelyä, muttei vähennä merkittävästi työtä. Hankalampien/pakoilevien /passiivisten sekä ongelmavelallisten tiedoksiantoon se ei kuitenkaan sovellu, vaan näihin paras tapa olisi edelleen haastemiestiedoksianto.

Vastaajan suostumuksella suoraan ulosottoviranomaiselle siirrettävä summaaristen asioiden perintä onnistuessaan vähentää käräjäoikeuksien työtä. Lisääkö käytäntö takaisinsaantikanteita jää nähtäväksi.

OHK ry kannattaa tietotekniikkapohjaisen sähköisen asioinnin lisäämistä, kehittämistä ja nykyisen Sandra-järjestelmän tiedottamista sidosryhmille. Sähköisesti saapuvat haastehakemukset nopeuttavat asioiden käsittelyä ja vähentävät paperiliikennettä, mutta eivät vaikuta ratkaisevasti ratkaisutoimintaa. Tuomiorekisterin perustaminen vähentää merkittävästi tuomioiden kopiointia ja helpottaa kantajien, ulosottoviranomaisten sekä asiakastiedon tiedonsaantia. Yksipuolisen tuomion toimittamista suoraan ulosottoviranomaisille sähköisesti OHK ry pitää arveluttavana, koska vastaaja on voinut suorittaa saatavan tai tehdä maksusuunnitelman kantajan kanssa, jolloin yksipuolisen tuomion saattaminen suoraan ulosottoviranomaisille teettäisi lisätöitä peruuttamisten tai lisääntyneiden takaisinsaantikanteiden ja ulosoton keskeyttämispyyntöjen muodossa.

Sähköinen laskutustapa on tulossa jo palvelukeskusten myötä vaikkakin käräjäoikeuksiin jää myyntilaskutus edelleen. Toisaalta internetin kautta vireille laitetuissa asioissa kantajan etukäteen suorittama oikeudenkäyntikulumaksu vähentää työtä. Tuleeko kantajalle palautettavia oikeudenkäyntikulumaksuja jää nähtäväksi.

Ennen kuin laajempiin muutoksiin ryhdytään on tiedettävä lainmuutoksista ja muutosten sisällöstä.

Tuija Heino			Marita Kolu		
OHK ry:n puheenjohtaja		OHK ry:n sihteeri